钦定古今图书集成/理学汇编/文学典/第006卷 > 容斋随笔 > 《韩退之》
## 钦定古今图书集成/理学汇编/文学典/第006卷 > 容斋随笔 > 《韩退之》

《旧唐史韩退之传》初言：“愈常以为魏、晋已还，为文者
多拘偶对，而经诰之指归不复振起。故所为文，抒意
立言，自成一家新语，后学之士，取为师法。当时作者
甚众，无以过之，故世称韩文，而又云‘时有恃才肆意’”，
亦盭孔、孟之旨。若南人妄以柳宗元为罗池神，而愈
撰碑以实之；李贺父名晋，不应进士，而愈为贺作《讳
辩令》，举进士。又为《毛颖传》，讥戏不近人情。此文章之
甚纰缪者。撰《顺宗实录》，繁简不当，叙事拙于取舍，颇
为当代所非。裴晋公有寄李翱书曰：“昌黎韩愈，仆知
之旧矣，其人信美材也。”近或闻诸侪类云：恃其绝足，
往往奔放，不以文立制，而以文为戏，可矣乎？今之不
及之者，当大为防焉尔。旧史谓愈为纰缪，固不足责，
晋公亦有是言，何哉？考公作此书时，名位犹未达。其
末云：“昨弟来，欲度及时干进。度昔岁取名，不敢自高，
今孤茕若此，游宦谓何？是不能复从故人之所勉耳。
但寘力田园，苟过朝夕而已。”然则公出征淮西，请愈
为行军司马，又令作碑，盖在此。累年之后，相知已深，
非复前此也。